b'\n_START_ARTICLE_\nCornelius Cruys\n_START_PARAGRAPH_\nCornelius Cruys (ven. \xd0\x9a\xd0\xbe\xd1\x80\xd0\xbd\xd0\xb5\xd0\xbb\xd0\xb8\xd0\xb9 \xd0\x98\xd0\xb2\xd0\xb0\xd0\xbd\xd0\xbe\xd0\xb2\xd0\xb8\xd1\x87 \xd0\x9a\xd1\x80\xd1\x8e\xd0\xb9\xd1\x81, Kornelius Ivanovit\xc5\xa1 Krjuis, 4. kes\xc3\xa4kuuta 1655 Stavanger \xe2\x80\x93 3. kes\xc3\xa4kuuta 1727 Pietari) oli norjalaissyntyinen Ven\xc3\xa4j\xc3\xa4n keisarillisen laivaston amiraali ja It\xc3\xa4meren laivaston ensimm\xc3\xa4inen komentaja.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nCruys syntyi Norjassa ja oli puoliksi norjalainen ja puoliksi hollantilainen. H\xc3\xa4n kasvoi ja asui Hollannissa ty\xc3\xb6skennellen merimiehen\xc3\xa4. Vuonna 1680 h\xc3\xa4nest\xc3\xa4 tuli kauppalaivan kapteeni, jona h\xc3\xa4n purjehti Hollannin, Espanjan, Portugalin ja Karibian v\xc3\xa4li\xc3\xa4. 1696 H\xc3\xa4n liittyi Hollannin laivastoon, jossa h\xc3\xa4n valvoi sotalaivojen rakennust\xc3\xb6it\xc3\xa4 Amsterdamin telakalla._NEWLINE_Pietari Suuri vieraili Hollannissa tutustumassa sen laivastoon ja laivanrakennukseen v\xc3\xa4rv\xc3\xa4ten perusteilla olevaan Ven\xc3\xa4j\xc3\xa4n laivastoonsa ulkomaisia ammattilaisia rakentajista ja merimiehist\xc3\xa4. Tsaari palkkasi my\xc3\xb6s Cruysin laivastoonsa vara-amiraaliksi. H\xc3\xa4nest\xc3\xa4 tuli Pietarille t\xc3\xa4rke\xc3\xa4 neuvonantaja merenkulkuun liittyviss\xc3\xa4 asioissa._NEWLINE_Cruysia pidet\xc3\xa4\xc3\xa4n yhten\xc3\xa4 Ven\xc3\xa4j\xc3\xa4n laivaston p\xc3\xa4\xc3\xa4arkkitehdeista. 1700-luvun alussa Cruys osallistui suureen Pohjan sotaan. H\xc3\xa4n komensi It\xc3\xa4meren laivastoa 1705 alkaen ja oli mukana suunnittelemassa Kronstadtin linnoitusta, joka oli t\xc3\xa4rke\xc3\xa4 Ruotsia vastaan k\xc3\xa4ydyn sodan aikana. Cruys johti Kronstadtin puolustusta, kun ven\xc3\xa4l\xc3\xa4iset torjuivat ruotsalaisten hy\xc3\xb6kk\xc3\xa4yksen 1705. H\xc3\xa4nest\xc3\xa4 tuli tsaarin 1698 perustaman telakkasatamakaupunki Taganrogin ensimm\xc3\xa4inen ven\xc3\xa4l\xc3\xa4inen kuvern\xc3\xb6\xc3\xb6ri. Mustanmeren alueella Cruys osallistui my\xc3\xb6s vuosien 1710\xe2\x80\x931711 Ven\xc3\xa4j\xc3\xa4n\xe2\x80\x93Turkin sodan v\xc3\xa4h\xc3\xa4isiin meritaisteluihin. Sodan aikana h\xc3\xa4n teki my\xc3\xb6s ensimm\xc3\xa4iset kartat Asovanmerest\xc3\xa4 ja Donista._NEWLINE_Vuonna 1714 Cruysia syytettiin sotaoikeudessa pelkuruudesta taistelussa ja h\xc3\xa4net tuomittiin kuolemaan. Pietari kuitenkin armahti h\xc3\xa4net. Vuonna 1720 Cruys nimettiin vasta perustetun Ven\xc3\xa4j\xc3\xa4n amiraliteetin toiseksi johtajaksi._NEWLINE_Cruys ty\xc3\xb6skenteli tsaarin alaisuudessa yli 25 vuotta ja yleni korkeimpaan amiraalin arvoon 1721. H\xc3\xa4n kuoli Pietarissa 1727.'